08

**Fal**

**Cam 10, Teclyn 1:**

Rhannu arferion da - enghreifftiau o astudiaethau achos

**Diben**

Mae’r enghraifft hwn o arfer da’n darparu gwybodaeth ynglŷn â sut mae un ysgol wedi helpu ysgolion cysylltiedig i ddatblygu eu darpariaeth ar gyfer gofalwyr ifanc.

**Crynodeb**

Mae Mentoriaid Dysgu o’r ysgolion sy’n perthyn i Ymddiriedolaeth Aml-academi Burnt Mill yn cyfarfod yn rheolaidd i rannu arfer da parthed y camau maen nhw’n eu cymryd i ganfod a rhoi cymorth i ofalwyr ifanc, yn ogystal ag adlewyrchu ar lwyth achosion cyfredol.

Gwybodaeth gefndir

Gofynnodd yr Adran Addysg i Ymddiriedolaeth Aml-academi Burnt Mill (BMAT) weithio gyda rhai ysgolion cynradd lleol, sydd bellach yn ffurfio ymddiriedolaeth gydweithredol fach o 5 ysgol – Academi Gynradd Freshwaters, Ysgolion Cynradd Roydon, Cooks Spinney a Little Parndon, ac Academi Uwchradd Burnt Mill.

Mae Academi Burnt Mil yn ysgol uwchradd sydd â 1,200 pupils yn Harlow, Essex, ac mae’r pedair ysgol gynradd i gyd yn yr ardal leol. Mae BMAT yn gweithio i wella potensial ei holl ddisgyblion rhwng 3 a 16 oed, ac yn cynorthwyo eu haddysg academaidd ac emosiynol drwy gyfuno adnoddau’r 5 ysgol/academi o fewn yr Ymddiriedolaeth. Mae’r staff yn Burnt Mill yn gweithio gyda'r staff a'r disgyblion ar draws yr ymddiriedolaeth, gan rannu unrhyw arbenigedd sydd ganddynt; gallant hwythau fanteisio ar arbenigedd penodol sydd gan un o’r lleill.

**Nodau ac Amcanion**

Mae Arweinwyr Gweithredol Ysgolion ar gyfer Gofalwyr Ifanc o bob un o ysgolion BMAT yn cyfarfod yn rheolaidd i gyfathrebu’n well ynglŷn â materion gofalwyr ifanc o fewn ymddiriedolaeth yr academi. Bydd hyn, ymhen amser, yn cael effaith gadarnhaol ar ofalwyr ifanc ym mhob un o ysgolion BMAT.

**Sut caiff cyfarfodydd eu cynnal?**

Mae gan bob ysgol gynradd o fewn BMAT Fentor Dysgu sy’n gweithredu fel Arweinydd Gweithredol ar gyfer Gofalwyr Ifanc yn eu hysgol.

Mae Rheolwr Cynhwysiad Academi Burnt Mill wedi cydlynu ymdrechion ar draws yr ymddiriedolaeth er mwyn sicrhau bod y Mentoriaid Dysgu yn cyfarfod yn rheolaidd i drafod yr hyn maen nhw’n ei wneud yn eu hysgolion i ganfod a rhoi cymorth i ofalwyr ifanc, yn ogystal â nodi heriau a datrysiadau cyffredin.

Mae’r Mentoriaid Dysgu wedi defnyddio cyfarfodydd i rannu unrhyw adnoddau, er enghraifft deunydd ar hysbysfwrdd gofalwyr ifanc, a ddatblygwyd yn eu hysgol eu hunain. Yn aml, roedd angen addasu’r adnoddau hyn er mwyn eu defnyddio ar draws BMAT, ac mae pob un o’r Mentoriaid Dysgu wedi cyfrannu at y ffordd y dylid newid yr adnoddau er mwyn eu gwneud yn briodol ar gyfer ysgolion uwchradd a/neu gynradd.

**Pa mod aml gaiff y cyfarfodydd eu cynnal?**

Gan mai ond yn ddiweddar y daeth y Mentoriaid Dysgu yn Arweinwyr Gweithredol Ysgolion ar gyfer Gofalwyr Ifanc, cynhelir y cyfarfodydd bob mis ar hyn o bryd i sicrhau bod pob Arweinydd yn gyfforddus yn ei rôl a’i fod yn derbyn y gefnogaeth angenrheidiol. Mae hyn hefyd o gymorth i sicrhau bod unrhyw anawsterau parthed gweithredu darpariaeth effeithiol ar gyfer gofalwyr ifanc yn cael eu datrys yn gyflym. Mae’r Rheolwr Cynhwysiad yn bwriadu cynnal cyfarfodydd unwaith bob hanner tymor yn y dyfodol.

**Cynlluniau at y dyfodol**

Gwahodd gofalwyr ifanc a’u teuluoedd i fynychu’r cyfarfodydd fel bod modd iddynt rannu eu syniadau â’r Mentoriaid Dysgu, a gweld yr hyn sy’n cael ei wneud ynglŷn ag unrhyw broblemau maen nhw’n eu hwynebu.

**Dysgu allweddol**

* + Mae cyfarfod wyneb yn wyneb fel grŵp yn hollbwysig – roedd Mentoriaid Dysgu llai profiadol yn ystyried datblygu darpariaeth ar gyfer gofalwyr ifanc yn gryn her ar y dechrau; serch hynny, roedd cyfarfod wyneb yn wyneb a thrafod problemau gydag eraill oedd yn wynebu’r un anawsterau â phobl fwy profiadol o gymorth iddyn nhw.
  + Mae bod ag arweinydd y grŵp yn golygu bod modd cysylltu â rhywun unrhyw bryd os bydd angen cymorth arnynt.
  + Mae gosod y dyddiadau ymlaen llaw, gan roi digon o rybudd, yn golygu y gall Mentoriaid Dysgu baratoi cyn dod i’r cyfarfodydd, a’u bod yn gwybod pa adnoddau newydd a materion maen nhw am eu trafod.

**Diben**

Mae’r enghraifft hwn o arfer da yn darparu gwybodaeth ynglŷn â sut gall ysgolion wneud defnydd effeithiol o Declyn MACA (Cam 9 Teclyn 2) er mwyn canfod Gofalwyr Ifanc sydd â rôl ofalu uchel neu uchel iawn, na allai fod wedi'i sylwi fel arall.

**Crynodeb**

Yn ystod 2013/14 neilltuwyd pum ysgol yn Sir Benfro i gymryd rhan mewn astudiaeth ymchwil gyda Gofalwyr Ifanc Sir Benfro. Yn dilyn yr astudiaeth, mae ysgolion wedi parhau i ddefnyddio MACA 18 i helpu i ganfod plant sydd â rôl ofalu, ac wedi cael cryn lwyddiant:

“*Mae arolwg MACA 18 wedi cael effaith sylweddol o ran caniatáu i ni dargedu ymyriadau a chymorth. Tynnwyd sylw at ambell grŵp blwyddyn* *drwy astudiaeth MACA 18* *fel carfan sydd angen lefel fwy o* *gymorth yn sgil rolau gofalu lefel uwch. Nid oeddem yn ymwybodol o* *rai ohonynt cyn hynny. Er bod yr arolwg yn ddienw, nid oes angen i ni* *wybod pwy yn union yw’r gofalwyr ifanc hyn er mwyn gweithredu pob math o gymorth.”* (Gemma Baker, Swyddog Ymgysylltu â'r Gymuned yr Ysgol, Aberdaugleddau)

Am wybodaeth bellach ar yr astudiaeth, ewch i <http://www.pembsyc.org.uk/research/>

Gwybodaeth gefndir

Ysgol Gyfun Aberdaugleddau yw’r pumed ysgol fwyaf yn Sir Benfro ac mae ganddi 952 o ddisgyblion, sy'n cynnwys 179 yn y chweched dosbarth. Mae’r ysgol hon yng nghanol Sir Benfro ac mae 7 ysgol gynradd yn bwydo i mewn iddi. Mae 20% o’r disgyblion yn cael prydau bwyd am ddim. Pan gynhaliwyd yr arolwg, roedd Ysgol Gyfun Aberdaugleddau’n ymwybodol o 5 gofalwr ifanc, ac roedd un ohonynt yn defnyddio gwasanaeth Gofalwyr Ifanc Sir Benfro. Cwblhawyd y darn hwn o waith gyda chymorth Swyddog Ymgysylltu â’r Gymuned yr Ysgol, Gemma Baker. Roedd yr ymchwil yn hollbwysig i’r ysgol ac i wasanaeth Gofalwyr Ifanc Sir Benfro, gan ei fod yn caniatáu iddynt gynllunio a datblygu gwasanaethu ac adnoddau, yn ogystal â darparu tystiolaeth ar gyfer ceisiadau am gyllido.

**Nodau ac Amcanion**

Nod yr astudiaeth hon oedd cwblhau teclyn hunan-asesu MACA 18 o becyn cymorth Mesur Gofalwyr Saul Becker gyda holl ddisgyblion Ysgol Uwchradd Aberdaugleddau. Diben yr astudiaeth hon oedd cael ffigwr mwy pendant o nifer y gofalwyr ifanc sydd yn yr ysgol, a mynd ati i lunio astudiaeth gymharol â phedair ysgol gyfun yn Sir Benfro.

**Dull**

Llungopïwyd holiadur MACA 18 ac fe’i dosbarthwyd i bob

grŵp cofrestru. Wedyn aeth y disgyblion ati i’w gwblhau dan oruchwyliaeth yr athrawon dosbarth. Bu gofyn i’r disgyblion adael yr holiadur yn ddienw. Mae holiadur MACA 18 yn cynnwys 18 o gwestiynau, wedi’u rhannu i adrannau sy’n ymdrin â’r canlynol -

· Dyletswyddau yn y Cartref

· Rheoli’r Cartref

· Rheolaeth Ariannol ac Ymarferol

· Gofal Personol

· Gofal Emosiynol

· Gofal am Frodyr a Chwiorydd

Rhaid i’r rheiny sy’n cymryd rhan ateb pob cwestiwn ym mhob adran ag un o’r canlynol: byth (sgôr o 0), weithiau (sgôr o 1) neu gan amlaf (sgôr o 2). Wedyn caiff pob sgôr ei adio at ei gilydd. Mae sgôr rhwng 1 a 9 yn dangos rôl ofalu isel, 10-13 rôl ofalu gymhedrol, 14-17 rôl ofalu uchel ac mae sgôr dros 18 yn arwydd o rôl ofalu uchel iawn.

**Rhaid sylwi na all yr astudiaeth hon ond dangos y cymorth ymarferol y gall gofalwyr ifanc ei gynnig; nid yw’n dadansoddi’r effaith emosiynol y gall gofalu ei chael. Hefyd, mae'n bwysig cofio y gall gofalwyr ifanc ddarparu ychydig iawn o ofal ymarferol, ond gall yr effaith emosiynol fod yn uchel iawn. Gall hyn ddigwydd yn aml yn achos gofalwyr ifanc sy’n gofalu am aelod o’r teulu sydd â salwch meddwl neu sy’n camdrin sylweddau.** Am fesurau ar gyfer effaith emosiynol, gweler Cam 9 Teclyn 2 (PANOC).

Yn ystod yr astudiaeth, nodwyd rhywedd ac oedran, a lluniwyd cyfres o gwestiynau ychwanegol ar gyfer y disgyblion hynny a atebodd ‘Gan amlaf’ ar gyfer y mwyafrif o’r cwestiynau. Diben y cwestiynau ychwanegol hyn oedd canfod a oedd y disgyblion yn cydnabod eu bod nhw’n ofalwyr ifanc, am bwy maen nhw’n gofalu, pa mor hir maen nhw wedi bod yn darparu gofal, ac a oes unrhyw wasanaethau naill ai’n ymwybodol o’u rôl ofalu neu’n cynnig unrhyw gymorth ar hyn o bryd.

**Canfyddiadau**

Cwblhawyd yr holiaduron gan 724 o ddisgyblion. Ni chwblhawyd yr holiaduron coll yn sgil absenoldeb oherwydd salwch, teithiau ysgol, triwanta neu am eu bod ar gofrestr yr ysgol ond yn cael eu haddysgu mewn ysgolion eraill, megis Ysgol Arbennig Portfield.

· Allan o 724 o ddisgyblion, dim ond 4 nododd sgôr o 0.

· Sgoriodd 448 o ddisgyblion rhwng 1 a 9 (rôl ofalu isel). Ar ôl edrych yn ofalus

ar y rheiny a nododd y sgôr hwn, ystyriodd y mwyafrif ohonynt

glanhau eu hystafelloedd a golchi llestri yn ‘Ddyletswyddau yn y Cartref’.

· Sgoriodd 192 o ddisgyblion rhwng 10 a 13 (Rôl ofalu gymhedrol).

· Sgoriodd 63 o ddisgyblion rhwng 14 a 17 (Rôl ofalu uchel).

· Sgoriodd 26 o ddisgyblion 18 neu fwy (Rôl ofalu uchel iawn).

|  |  |  |  |  |  |
| --- | --- | --- | --- | --- | --- |
| Blwyddyn 7 | 0 | 1-9 | 10-13 | 14-17 | 18+ |
| Cyfanswm sgôr y disgyblion | 0 | 73 | 41 | 35 | 12 |

|  |  |  |  |  |  |
| --- | --- | --- | --- | --- | --- |
| Blwyddyn 8 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 0 | 64 | 33 | 10 | 0 |

|  |  |  |  |  |  |
| --- | --- | --- | --- | --- | --- |
| Blwyddyn 9 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 2 | 87 | 17 | 5 | 3 |

|  |  |  |  |  |  |
| --- | --- | --- | --- | --- | --- |
| Blwyddyn 10 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 0 | 82 | 32 | 7 | 7 |

|  |  |  |  |  |  |
| --- | --- | --- | --- | --- | --- |
| Blwyddyn 11 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 1 | 80 | 25 | 4 | 2 |

|  |  |  |  |  |  |
| --- | --- | --- | --- | --- | --- |
| Blwyddyn 12 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 0 | 43 | 25 | 2 | 2 |

|  |  |  |  |  |  |
| --- | --- | --- | --- | --- | --- |
| Blwyddyn 13 | 0 | 0-9 | 10-13 | 14-17 | 18+ |
| Cyfanswm sgôr y disgyblion | 1 | 19 | 10 | 0 | 0 |

**Dadansoddiad o'r rolau a'r cyfrifoldebau gofalu**

Rheolaeth Ariannol ac Ymarferol (gofalwyr ifanc a nododd eu bod nhw’n cymryd cyfrifoldeb dros gyllid y cartref)

|  |  |  |  |  |  |  |
| --- | --- | --- | --- | --- | --- | --- |
| Blwyddyn 7 | Blwyddyn 8 | Blwyddyn 9 | Blwyddyn 10 | Blwyddyn 11 | Blwyddyn 12 | Blwyddyn 13 |
| 12 | 9 | 3 | 7 | 8 | 1 | 0 |

Dwedodd mwyafrif y disgyblion yn yr adran hon eu bod yn helpu i reoli budd-daliadau a lwfansau.

Gofal Personol

|  |  |  |  |  |  |  |
| --- | --- | --- | --- | --- | --- | --- |
| Blwyddyn 7 | Blwyddyn 8 | Blwyddyn 9 | Blwyddyn 10 | Blwyddyn 11 | Blwyddyn 12 | Blwyddyn 13 |
| 23 | 11 | 5 | 8 | 10 | 4 | 0 |

Nododd mwyafrif y disgyblion yn yr adran hon eu bod yn helpu rhywun i wisgo, dadwisgo ac ymolchi.

Gofal Emosiynol

|  |  |  |  |  |  |  |
| --- | --- | --- | --- | --- | --- | --- |
| Blwyddyn 7 | Blwyddyn 8 | Blwyddyn 9 | Blwyddyn 10 | Blwyddyn 11 | Blwyddyn 12 | Blwyddyn 13 |
| 25 | 11 | 5 | 12 | 12 | 4 | 0 |

Dwedodd mwyafrif y disgyblion yn yr adran hon eu bod yn cadw cwmni i’r sawl y gofalir amdanynt ac yn cadw llygad arnyn nhw er mwyn sicrhau eu bod yn iawn.

Mae’r astudiaeth yn dangos mai mwyafrif y disgyblion a nododd fod ganddynt rôl ofalu a gafodd y sgôr uchaf mewn gofal emosiynol a phersonol. Mae’r canfyddiadau’n cyfateb i ystadegau cenedlaethol sy’n awgrymu, ar gyfartaledd, bod gofalwyr ifanc rhwng 11 a 12 oed ac yn ferched. Mae’r ffigurau hyn yn weddol gyson hyd at y 6ed dosbarth, lle ceir cwymp sylweddol yn nifer y disgyblion sy’n darparu gofal.

Mae’r astudiaeth hon yn dweud wrthym fod rhai disgyblion yn Ysgol Gyfun Aberdaugleddau’n darparu lefel uchel neu uchel iawn o ofal yn eu teuluoedd, cymaint â 14% o’r rheiny a gwblhaodd yr arolwg. O blith y rheiny a nodwyd, dim ond 8 ystyriodd eu hunain yn ofalwyr ifanc. Dwedodd mwyafrif y gofalwyr ifanc a gwblhaodd y cwestiynau ychwanegol eu bod yn edrych ar ôl rhiant neu deulu estynedig, a’u bod wedi bod yn gofalu am gyfnod rhwng 8 mis a 2 flynedd. Ni ddywedodd yr un gofalwr ifanc eu bod yn derbyn cymorth gan wasanaethau allanol megis gwasanaethau cymdeithasol, Macmillan neu Team Around the Family.

**Argymhellion**

* Dylid cwblhau’r un astudiaeth â Blwyddyn 5 a 6 mewn ysgol fwydo. Byddai hyn yn caniatáu i chi gymharu’r canfyddiadau o ran oedran a pha ofal ymarferol mae plant rhwng 8 ac 11 oed yn ei ddarparu.
* Dylid cyflwyno’r canfyddiadau i bartneriaid strategol priodol i'w trafod a'u hystyried.
* Cynhaliwyd yr arolwg cychwynnol ar draws pob grŵp oedran; nawr caiff ei gynnal yn flynyddol gyda disgyblion newydd Blwyddyn 7 ac unrhyw ddisgybl newydd yn yr ysgol. Yn ddelfrydol, dylid cynnal yr arolwg ar draws pob grŵp oedran, a hynny bob blwyddyn, am fod modd i gyfrifoldebau gofalu newid dros amser.

**Dysgu allweddol**

* Mae ymagwedd ysgol-gyfan at gwblhau’r MACA yn gwella effeithiolrwydd canfod gofalwyr ifanc mewn ysgolion yn sylweddol (rhwng 12-17%).
* Bydd parhau â’r MACA gyda phob carfan o ddisgyblion newydd a ddaw i’r ysgol yn helpu i ganfod gofalwyr ifanc, neu gellir gwneud hyn o bryd i’w gilydd ar draws yr holl ysgol.
* Gall gweithio gydag ysgolion bwydo helpu i ganfod gofalwyr ifanc ynghynt a helpu â’r broses drawsnewid.
* Er nad yw’r ysgolion yn yr astudiaeth hon wedi defnyddio’r MACA 18 i ganfod unigolion sydd o bosib yn ofalwyr ifanc, â'r arolwg yn ddienw, mae ysgolion wedi cael budd o hon gan eu bod wedi cael ymatebion nes at y gwir na’r hyn a dderbyniwyd gan ddefnyddio dulliau eraill o ymchwilio i rôl a chyfrifoldebau gofalwyr ifanc.